b'\n_START_ARTICLE_\nTel Tajinat\n_START_SECTION_\nZgodovina\n_START_PARAGRAPH_\nNaselje je bilo veliko trgovsko sredi\xc5\xa1\xc4\x8de, prvi\xc4\x8d v bronasti in drugi\xc4\x8d v \xc5\xbeelezni dobi. _NEWLINE_Na Tel Tajinatu so v arheolo\xc5\xa1kih slojih EBA II in EBA III (zgodnja bronasta doba) odkrili veliko rde\xc4\x8de-\xc4\x8drne polo\xc5\xa1\xc4\x8dena lon\xc4\x8denina (lon\xc4\x8denina karaz), ki je hkrati najpogostej\xc5\xa1a lon\xc4\x8denina na najdi\xc5\xa1\xc4\x8du. Proti koncu zadnje faze pozne bronaste dobe se je koli\xc4\x8dina tovrstne lon\xc4\x8denine zmanj\xc5\xa1ala. Za rde\xc4\x8de-\xc4\x8drno lon\xc4\x8denino velja, da se je razvila pod vplivom kuro-ara\xc5\xa1ke kulture, ki je v ta del sveta pri\xc5\xa1la okoli leta 3000 pr. n. \xc5\xa1t._NEWLINE_V zgodnji \xc5\xbeelezni dobi je na tem mestu zelo verjetno stalo mesto Kinalua, prestolnica enega od novohetistskih/aramejskih mestnih kraljestev, Valistina (aramejsko) ali Palistina (novohetitsko). Med kulturno raznolikimi siro-hetitskimi dr\xc5\xbeavami na severnem sirskem pasu so vladarji Kinalue v 8. stoletju pr. n. \xc5\xa1t. \xc5\xa1e vedno nosili  hetitska kraljeva imena. _NEWLINE_V prvi asirski osvojitvi mesta v 870. letih pr. n. \xc5\xa1t. so zmagovalci iz Kinalue odnesli vse zlato in srebro, 100 talentov kositra, surovine za proizvodnjo brona, 100 talentov \xc5\xbeeleza, 1000 volov in 10.000 ovac, lanene tkanine, okra\xc5\xa1ene kav\xc4\x8de in postelje iz zelenikovine in "deset pevk, h\xc4\x8derko kraljevega brata z bogato doto, velikega  opi\xc4\x8djaka in race". Na zadnjem pohodu so Asirci prisilili kralja, da se jim je uklonil.\n_START_SECTION_\nArheologija\n_START_PARAGRAPH_\nPrve arheolo\xc5\xa1ke raziskave so opravili arheologi Orientalnega instituta Univerze v Chicagu pod vodstvom Robert Braidwooda leta 1935-1938. Eno od klju\xc4\x8dnih odkritij je bil tempelj, podoben opisu templja kralja Salomona v Stari zavezi. Odkritih je bilo tudi ve\xc4\x8d pala\xc4\x8d zgrajenih v slogu bit-hilani. Arheologi istega instituta so se na najdi\xc5\xa1\xc4\x8de vrnili leta 1999, da bi raziskali in preverili prva izkopavanja. _NEWLINE_Leta 2004 je po predhodnih raziskavah leta 2003 za\xc4\x8dela najdi\xc5\xa1\xc4\x8de raziskovati skupina arheologov Univerze Toronto. Raziskave so se nadaljevale leta 2005. V tej sezoni je bila izkopana ve\xc4\x8dina templja iz \xc5\xbeelezne dobe in del pala\xc4\x8de v slogu bit-hilani. Odkrito je bilo veliko predmetov iz \xc5\xbeelezne dobe I in samo nekaj iz zgodnje bronaste dobe._NEWLINE_Avgusta 2012 so arheologi z Univerze Toronto odkrili glavo in gornji del kipa mo\xc5\xa1kega. Iz velikosti najdbe so izra\xc4\x8dunali, da je bil kip visok 3,5-4 m. Na hrbtu kipa je reliefen napis v luvijskih hieroglifih, ki je poveli\xc4\x8duje voja\xc5\xa1ke dose\xc5\xbeke kralja \xc5\xa0upiluliume. Zgleda, da je kip predstavljal kralja, ki se je v sirsko-hetitski koaliciji leta 858 pr. n. \xc5\xa1t. vojskoval proti novohetitski invaziji \xc5\xa0almaneserja III.'